Κείμενο

[Η διαχείριση του χρόνου των εφήβων στο Διαδίκτυο]

Είναι δύσκολο να αντισταθεί κανείς στον πειρασμό: το διαδίκτυο είναι πάντα διαθέσιμο και παρέχει άπειρους συνδέσμους και πληροφορίες όσον αφορά στη μουσική, το βίντεο και άλλα θέματα. Σε όλες τις χώρες της Ευρώπης οι έφηβοι χρησιμοποιούν αρκετές ώρες την ημέρα το διαδίκτυο, έχοντας μάλιστα ξεκινήσει κατά μέσο όρο από την ηλικία των επτά ετών. Γι’ αυτό, η **ακαταμάχητη** επιθυμία να αναρτήσουν άλλη μια ενημέρωση του προφίλ τους ή να περάσουν στο επόμενο στάδιο ενός παιχνιδιού – και η αίσθηση ευφορίας που αποκτούν οι έφηβοι χρήστες ενισχύουν την άποψη των ειδικών ότι πρόκειται για ακόμη μια εξάρτηση.

 Οι νέοι που είναι εξαρτημένοι από το διαδίκτυο, περνούν ατελείωτες ώρες στον υπολογιστή, παραμελώντας τις σχέσεις στην πραγματική τους ζωή, ακόμη και βασικές ανάγκες, όπως είναι η καθαριότητα, το φαγητό και ο ύπνος. Τα φυσικά **συμπτώματα** της εξάρτησης μπορεί να περιλαμβάνουν στερητικό σύνδρομο, πόνο στην πλάτη, παθήσεις στα μάτια και στα οστά, ημικρανίες και διαταραχές στον ύπνο.

Αν αισθάνεστε ότι υποφέρετε λόγω υπερβολικής χρήσης του διαδικτύου, θα σας βοηθούσε να το **εκμυστηρευτείτε** σε κάποιον που εμπιστεύεστε: ένα άτομο που υπάρχει στην πραγματική ζωή, όχι κάποιον που γνωρίζετε μόνο μέσω διαδικτύου! Το άτομο αυτό μπορεί να είναι ο πατέρας σας ή η μητέρα σας, ο καθηγητής σας, ο γιατρός σας ή ακόμη και ο μεγαλύτερος αδελφός ή η αδελφή σας. Μπορείτε επίσης να επικοινωνήσετε με τη δωρεάν Γραμμή Βοηθείας του Ελληνικού Κέντρου Ασφαλούς Διαδικτύου.

 Υπάρχουν, επιπλέον, πράγματα που μπορείτε να κάνετε, για να βοηθήσετε τον εαυτό σας, όπως να μεταφέρετε τον υπολογιστή από το δωμάτιό σας στο καθιστικό. Έτσι δε θα είστε πλέον μόνοι σας με τον υπολογιστή σας, αλλά θα υπάρχουν και άλλοι γύρω σας που θα μπορούν να παρατηρούν πόση ώρα περνάτε στο διαδίκτυο. Εξάλλου, διατίθεται λογισμικό που περιορίζει τη χρήση του διαδικτύου. Μια ακόμα λύση είναι να προσπαθήσετε να βρείτε άλλη **διέξοδο** για τα ενδιαφέροντά σας. Για παράδειγμα, αν περνάτε πολλή ώρα στο διαδίκτυο σε παιχνίδια με ρόλους φανταστικών χαρακτήρων, γιατί δε δοκιμάζετε να διαβάσετε ένα μυθιστόρημα ή να συμμετάσχετε σε μια θεατρική ομάδα; Το σημαντικότερο, ωστόσο, είναι: Ανησυχείτε ότι περνάτε πολλή ώρα στο διαδίκτυο;

Αν ισχύει αυτό, πρέπει οπωσδήποτε να αναρωτηθείτε για κάποια θέματα. Σκεφτείτε, αρχικά, αν παραμελείτε τα μαθήματά σας, για να μπείτε στο διαδίκτυο. Επίσης, να σας απασχολήσει αν μένετε ξύπνιοι ως αργά, επειδή περιηγείστε στο διαδίκτυο, ενώ την άλλη μέρα έχετε σχολείο. Ένα άλλο κύριο ερώτημα είναι αν έχετε χάσει την επαφή με τους φίλους σας στον πραγματικό κόσμο, επειδή προτιμάτε να είστε στο διαδίκτυο. Από την άλλη, αισθάνεστε θυμωμένοι, απογοητευμένοι ή **ευέξαπτοι**, όταν δε βρίσκεστε στον υπολογιστή σας; Τέλος, είστε μυστικοπαθείς σχετικά με το χρόνο που περνάτε στο διαδίκτυο και λέτε ψέματα, όταν σας ρωτάνε γι’ αυτό;

Από το βιβλίο των Νέων της Ευρώπης. (2011). Ευρωπαϊκή Ένωση, 80-81 (διασκευή).

ΘΕΜΑΤΑ

1. Να καταγράψετε πέντε λέξεις ή φράσεις με τις οποίες επιτυγχάνεται η συνοχή μεταξύ των περιόδων της τέταρτης παραγράφου του κειμένου και να επισημάνετε τη λειτουργία τους.

2. Λαμβάνοντας υπόψη σας την πρόθεση του συντάκτη και τους αποδέκτες του μηνύματος, να εξηγήσετε τους λόγους για τους οποίους χρησιμοποιούνται στις τρεις τελευταίες παραγράφους ρήματα που κατά κύριο λόγο βρίσκονται σε δεύτερο πληθυντικό πρόσωπο.

3. Να βρείτε τρία παραδείγματα μεταφορικής/συνυποδηλωτικής χρήσης της γλώσσας στο κείμενο που σας δόθηκε.

4.Τι πετυχαίνει η αρθρογράφος με τη χρήση του ερωτήματος στις δύο τελευταίες παραγράφους του κειμένου;

**Να απαντήσετε στα ερωτήματα , αφού λάβετε υπόψη τη θεωρία για τη λειτουργία των προσώπων στο λόγο πχ**

* **α' ενικό**: προσδίδει προσωπικό – εξομολογητικό τόνο στο κείμενο, αμεσότητα, ζωντάνια, οικειότητα. Συνήθως υποδηλώνει τη βιωματική αφετηρία του προβληματισμού του συγγραφέα, και αποτελεί προσωπική κατάθεση ιδεών.
* **β' ενικό**: προσδίδει οικειότητα και αμεσότητα στο λόγο καθώς δημιουργεί την αίσθηση διαλόγου και διασφαλίζει καλύτερα την επικοινωνία με το δέκτη. Συνδέεται με το προτρεπτικό – συμβουλευτικό ύφος.
* **α' πληθυντικό**: ο συγγραφέας εντάσσει τον εαυτό του στο υπόλοιπο κοινωνικό σύνολο, θέλοντας να δείξει αφενός τη καθολικότητα του προβλήματος και αφετέρου την ανάγκη συλλογικής αντιμετώπισης και εγρήγορσης. Στοχεύει κυρίως στην ευαισθητοποίηση των δεκτών και εκφράζει τη συλλογική αποδοχή ενός προβλήματος ή της αξίας μιας πρότασης, το αίσθημα ευθύνης και συνευθύνης. Καθώς μειώνεται ο βαθμός της απόστασης μεταξύ συγγραφέα και αναγνώστη, το κείμενο αποκτά αμεσότητα και οικειότητα.
* **β' πληθυντικό**: προσδίδει προτρεπτικό / συμβουλευτικό τόνο. Στοχεύει στην όξυνση της κρίσης και του προβληματισμού του δέκτη. Δίνει παραστατικότητα και αμεσότητα στο κείμενο.
* **γ' ενικό / πληθυντικό**: προσδίδει αντικειμενικότητα στο κείμενο και χρησιμοποιείται στην παρουσίαση και ρεαλιστική παράθεση σημαντικών προβλημάτων, πολλά από τα οποία έχουν διαχρονική ισχύ. Στόχος του συγγραφέα είναι η πληροφόρηση του

**ΚΑΙ ΤΗ ΧΡΗΣΗ ΤΩΝ ΣΗΜΕΙΩΝ ΣΤΙΞΗΣ** (Μην ξεχνάτε να συμβουλεύεστε τη γραμματική της Νέας Ελληνικής του Γυμνασίου )

**Π.χ.**

Με το ερώτημα ο συγγραφέας προβληματίζει, αμφισβητεί, ειρωνεύεται, Κινητοποιεί τη σκέψη…..Δηλώνει αμφιβολία, δυσπιστία…Προσελκύει το ενδιαφέρον, την προσοχή του αναγνώστη….

Δίνει στο λόγο αμεσότητα και ζωντάνια, καθώς δίνεται η αίσθηση διαλόγου με τον αναγνώστη.

Το ερώτημα λειτουργεί κυρίως συνεκτικά, συνδέει δηλαδή μέρη ή ενότητες του κειμένου

Εισάγει το θέμα μιας νέας ενότητας

Δίνει έμφαση σε όσα προηγουμένως έχει αναπτύξει ο συγγραφέας, στη θέση, στην άποψή του.

*Προσοχή μήπως πρόκειται για ρητορικό ερώτημα, οπότε απαντάμε σύμφωνα με τις γνώσεις μας για τα ρητορικά ερωτήματα. (Ισοδυναμεί συνήθως με έντονη κατάφαση άρνηση)*

Μην ξεχνάτε να συμβουλεύεστε τη γραμματική της Νέας Ελληνικής του Γυμνασίου